dromedar
Store norske leksikon,Biologi,Dyreriket,Ryggstrengdyr,Virveldyr,Pattedyr,Klovdyr,Kameldyrfamilien,Camelus
Dromedar, eller enpuklet kamel, er en partået klovdyrart i kamelfamilien. Dromedaren har én ryggpukkel i motsetning til kamelens to.
Beskrivelse Dromedaren er noe mindre og virker slankere enn kamelen. Den har litt lysere hårkledning som kan variere, og det fins mange raser. Dromedarer som husdyr Dromedaren er et viktig husdyr i sørvestlige Asia og Nord-Afrika. Den er hurtigere enn kamelen og brukes først og fremst som ridedyr. Ridedyrene er langbente, slanke og raske dyr, mens trekkdyrene er kraftigere, tunge og meget sterke. Dromedarer er passgjengere. De ble sannsynligvis først temmet av arabiske nomader. Dromedarer er kjent som tamdyr i Palestina allerede i det ellevte århundre fvt. Etter flere arkeologiske funn regner man med at de har vært holdt som tamdyr i Nordøst-Afrika allerede i steinalderen. Ville dromedarer Den kjennes ikke i vill tilstand og på 1800-tallet ble et stort antall dromedarer, men også noen topuklete kameler, innført til Australia som transportdyr. Etter hvert som veier og jernbane ble anlagt ble mange dyr forlatt, og en viltlevende bestand etablerte seg. I dag regner man med at det finnes flere hundre tusen viltlevende dromedarer i de tørre sentrale og vestlige delene av landet. Utbredelse Dromedarer har i dag sin utbredelse gjennom hele Sahara, over Arabia til Iran, Afghanistan og Nord-India. De har også vært innført til Italia, Spania, Amerika, Cuba og Australia. Les mer i Store norske leksikon kamel kamelfamilien